**Krsto A. Mažuranić** (Crikvenica, 1. rujna 1942. - Samobor, 21. prosinca 2012.) hrvatski književnik, prevoditelj, urednik, središnja osoba hrvatskog fandoma i SF scene. Poznat pod nadimcima ili pseudonimima *Friendly Alien*, *Glambrlja*, *Dobri Dotepenec*, *K. P. Božičković*.

Biografija
----------

Krsto Anton Mažuranić rođen je u Crikvenici 1942. godine, s obitelji seli se u Zagreb 1943. godine. Pohađa pučku školu u Stenjevcu, osmogodišnju (druga 4 razreda) u Vrapču. Svršava IV. gimnaziju (engleski, latinski) 1961. godine, kad upisuje dvopredmetno anglistiku i psihologiju na Filozofskom fakultetu u Zagrebu. Zapošljava se na Aerodromu Zagreb 1970. godine, iste godine prelazi u ELKU gdje radi do 1980. godine kao inokorespondent/prevoditelj/tumač/šef INDOK službe (informacijsko-dokumentacijska). Oženio se Vlastom r. Frgić 1969. godine, kći Vesna mu se rodila 1972. godine. S obitelji seli u Samobor 1974. godine. Sin Vedran rođen je 1979. godine.

ZF rad
------

Suosnivač je Sekcije za znanstvenu fantastiku ARKZ-a (Astronautički i raketni klub "Zagreb") 1976. godine, kao službeni datum uzet je 4. veljače 1976. godine. U tada novoosnovanom Siriusu pomoćnik je urednika (Borivoj Jurković), te recenzent i vanjski suradnik od 1976. do 1983. godine; urednik je Parseka za 1978. godinu, Euroconskog vodiča *BALLCON PROGRAMME BOOKLET* 1986. godine; glavni i odgovorni urednik (od milja *glodur*) Future 1993.-1997. godine; urednik je SF&F edicije »Lukom« 1996.-2001. godine.

Kad se Sekcija za znanstvenu fantastiku 1977. godine preselila u Dom kulture Pešćenica u Ivanićgradskoj ulici postaje SFera, Krsto Mažuranić izabran je za prvog predsjednika kluba. Sudjelovao je na Osnivačkoj skupštini WorldSF u Dublinu 1978. godine, potaknuo je na osnivanje ZF-klubova: 1990. godine "GNUS" u Samoboru, 1994. godine "SFinga" u Kutini; 1994. godine obnovu ZF-klubova: "Gaia" u Osijeku i "Dr. Branko Belan" u Splitu. Potaknuo je obnovu ogranka Matice hrvatske 1990. godine u Samoboru; nakratko je rizničar, potom član UO Ogranka do 1994. godine. Pisao je kolumnu "Glambrlja" u Futuri 1996.-1998. godine, u Glasu Samobora 1998.-1999. godine. Objavljivao je svake godine humoresku u fašničkim novinama Ričet od 2007. godine nadalje. Pisao je humoristične, *fannish* tekstove u fanzinima: *Ansible, Anvil, Fucking Animals and Things, Holier Than Thou, Mimosa, Mad 3Party, Martial Rats, The Monthly Monthly*.

Objavio je pripovjetke "Recept milostive Adelije" u Siriusu broj 62 (pretiskana u Futuri broj 6), pod pseudonimom "K. P. Božičković": "*A Two-Dimensional Martian*" u *Ball Bearingu* broj 1 (kolovoz 1982. godine); humoresku na engleskome *My Southerness* u *The Southern Fandom Confederation Bulletinu* broj 5 (srpanj 1989. godine) prijevod na hrvatski objavljen je kao "Moje južnjaštvo" u Futuri broj 56 u svibnju 1997. godine, "Kako pogoniti kompjuter mišjom energijom" objavljena je u Ričetu broj 4 u veljači 2010. godine.

Prikladno je spomenuti osim članstva u domaćim udrugama Matici Hrvatskoj Ogranak Samobor i doživotnom počasnom članstvu u SFeri, Krsto je bio član brojnih stranih društava: WorldSF (suosnivač) od 1978. WSFS (World Science Fiction Society) od 1979. godine; SFPA (Science Fiction Poetry Association) 1980.-1984.; SFFWA (Science Fiction & Fantasy Writers of America) od 1981. godine; SFC (Southern Fandom Confederation) od 1989.; IBA (International Biographical Association) od 1987.; IBC Advisory Council & Research Bord od 1990.; ABI (American Biographical Institute) od 1992. godine.

Nagrade i priznanja
-------------------

* WorldSF-ov "Karel" za kvalitetno prevođenje SF-a (u Linzu 1982. godine)
* "Harrison's" za međunarodno promicanje SF-a 1983. godine
* Diploma Turističkog saveza Zagreba 1983. godine
* Medalja Susreta pisaca, Fayence 1985. godine
* Zlatna zahvalnica SFere 1986. godine
* "Crobula" 1994. godine
* SFERA za životno djelo 1996. godine

Povezano
--------

* SFera
* SFeraKon
* Futura

Izvori
------

1. ↑  Životopis Krste A. Mažuranića dobiven od Vesne Jelinčić
2. ↑  Krsto A. Mažuranić (Ghost of Honor) Arhivirano 2013-08-24 na Wayback Machine-u, SFeraKon 2013. *Krsto Anton Mažuranić (1942. – 2012.) dugi niz godina bio je središnja ličnost hrvatskog fandoma i SF scene. Uz Ivicu Posavca, Krešu Ljubića i Vojka Kraljetu bio je suosnivač prve hrvatske SF udruge SFere i začetnik organiziranog fandoma u Hrvatskoj od 1976. godine.*